ออมสินจับมือศธ. สางปมครูผิดนัดจ่ายหนี้
ธนาคารออมสินหารือกับกระทรวงศึกษาธิการ (ศธ.) เพื่อหาแนวทางในการแก้ปัญหาหนี้สินครู นอกจากนี้ ธนาคารได้ทำหนังสือ
21 พ.ย. 2558

ธนาคารออมสินหารือกับกระทรวงศึกษาธิการ (ศธ.) เพื่อหาแนวทางในการแก้ปัญหาหนี้สินครู นอกจากนี้ ธนาคารได้ทำหนังสือทวงถามครูที่ผิดนัดชำระหนี้แล้ว 1.3 หมื่นราย หากครูเหล่านี้ไม่มาชำระหนี้ ธนาคารก็จะเข้าสู่กระบวนการฟ้องร้องบังคับคดีต่อไป
ชาติชาย พยุหนาวีชัย ผู้อำนวยการธนาคารออมสิน เปิดเผยแนวทางการแก้หนี้ครู ว่า ขณะนี้อยู่ระหว่างการหารือกับกระทรวงศึกษาธิการ โดยคาดว่าจะยังคงให้คณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) ติดตามทวงหนี้ให้ แต่จะมีการปรับเงื่อนไขให้ สกสค.ไม่สามารถนำเงิน 1% ของหนี้ที่ตามทวงได้ นำมาชำระหนี้แทนครูที่ผิดนัดชำระ ซึ่งต้องหารือในรายละเอียด เพราะทำกันมานานกว่า 8-9 ปีแล้ว
ปัจจุบัน ธนาคารมีการปล่อยสินเชื่อครูมียอดคงค้างกว่า 4.7 แสนล้านบาท ลดลงจากต้นปีที่มียอดคงค้างกว่า 5 แสนล้านบาท หรือลดลงกว่า 3-4 หมื่นล้านบาท เนื่องจากครูส่วนใหญ่มีการขอสินเชื่อหมดแล้ว ขณะที่การปล่อยสินเชื่อใหม่จะทำด้วยความระมัดระวังมากขึ้น สำหรับยอดหนี้เสียมีกว่า 2,000 ล้านบาท จากครูกว่า 2,000 ราย หรือคิดเป็น 0.4% ของยอดสินเชื่อรวม แต่มีหนี้ที่ต้องจับตาเพราะค้างชำระตั้งแต่ 1-2 เดือนอยู่อีกกว่า 1 หมื่นล้านบาท
“ยอมรับว่าหนักใจเรื่องหนี้ครูเพราะปัญหาเกิดมาจากเศรษฐกิจที่ชะลอตัวด้วย ทำให้ครูมีรายได้ไม่พอ แต่กลับมีรายจ่ายเพิ่มขึ้น ส่วนกลุ่มที่ถูกยื่นหนังสือทวงถามจำนวน 1.3 หมื่นราย ถ้าไม่ติดต่อเข้ามาก็ต้องฟ้องร้อง แต่ที่ผ่านมาธนาคารออมสินฟ้องครูน้อยมาก แค่หลักร้อยรายเท่านั้น” ชาติชาย กล่าว



ชาติชาย พยุหนาวีชัย
 
ทั้งนี้ ธนาคารเพิ่งปิดตัวมาตรการแก้หนี้เสียครูไปเมื่อวันที่ 31 ต.ค. มีครูลงทะเบียนกว่า 5.13 หมื่นราย คิดเป็นมูลหนี้รวม 7.21 หมื่นล้านบาท โดยมีลูกหนี้วิกฤตรุนแรงที่อยู่ระหว่างการถูกฟ้องร้องถูกดำเนินคดีเข้าโครงการมี 1,721 ราย เป็นเงิน 2,140 ล้านบาท ลูกหนี้ใกล้วิกฤตมี 1,972 ราย เป็นเงิน 2,254 ล้านบาท ลูกหนี้ที่ค้างชำระไม่เกิน 12 งวด จำนวน 1.83 หมื่นราย เป็นเงิน 2.43 หมื่นล้านบาท และลูกหนี้ปกติแต่มาลงชื่อเข้าโครงการมีมากถึง 2.93 หมื่นราย เป็นเงินถึง 4.34 หมื่นล้านบาท ส่วนใหญ่เลือกขอผ่อนชำระดอกเบี้ย 2 ปี และเชื่อว่ามาตรการจะเห็นผลใน 1-2 เดือน หลังจากที่เรียกครูที่เข้าโครงการมาปรับโครงสร้างหนี้แล้ว
ด้าน กำจร ตติยกวี ปลัด ศธ. ระบุว่า ธนาคารออมสินได้ส่งรายชื่อครูที่ถูกธนาคารยื่นโนติส และเตรียมจะฟ้องทั้งหมดมาให้ ศธ.แล้ว มีทั้งระดับผู้อำนวยการเขตพื้นที่การศึกษา และผู้อำนวยการโรงเรียนรวมอยู่ด้วย